ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1288/98

υποβολή: Reino Paasilinna (PSE) προς την Επιτροπή

(29 Απριλίου 1998)

Θέμα: Δημόσια οικονομία και ΟΝΕ

Ο συμπεριληφθής στο σύμφωνο σταθερότητας και ανάπτυξης (συμφωνία WaigeΙ) όρος να μην υπερβαίνει το έλλειμμα της δημόσιας οικονομίας το 3 % έχει προκαλέσει σημαντικά προβλήματα στον δημόσιο τομέα. Εάν τηρηθεί ο αυστηρός και ανελαστικός αυτός όρος για το 3 % στον δημόσιο τομέα, η ανεργία στα κράτη μέλη της ΕΕ ενδέχεται να αυξηθεί και περαιτέρω. Επίσης, η εφαρμοζομένη διαδικασία επιβολής προστίμων ενδέχεται να επιδεινώσει και άλλο την κατάσταση στα κράτη μέλη.

Μια οικονομική πολιτική η οποία αποβλέπει στον περιορισμό της δημόσιας οικονομίας μέσω περικοπών στον προϋπολογισμό και μείωσης του εργατικού δυναμικού ενδέχεται να έχει ως αποτέλεσμα, στην αρχική φάση της νομισματικής ένωσης, την αύξηση της ανεργίας και να προκαλέσει στους πολίτες ένα αίσθημα ανασφάλειας και αβεβαιότητας. Για αυτό και το σύμφωνο σταθερότητας και ανάπτυξης πρέπει να καταστεί επαρκώς ευέλικτο όσον αφορά τις περιπτώσεις προσωρινής υπέρβασης της τιμής αναφοράς.

Ποια μέτρα προτίθεται να λάβει η Επιτροπή προκειμένου να καταστεί η δυνατή η διατήρηση των θέσεων απασχόλησης στον δημόσιο τομέα στα κράτη μέλη εκείνα στα οποία εργαζόμενοι απολύονται ή τους χορηγείται υποχρεωτική άδεια για λόγους συμμόρφωσης στον αυστηρό και ανελαστικό όρο σχετικά με το έλλειμμα της δημόσιας οικονομίας;

Απάντηση του κ.de Silguy εξ ονόματος της Επιτροπής

(19 Ιουνίου 1998)

Μετά την έγκριση των πρώτων κατευθυντηρίων γραμμών οικονομικής πολιτικής το 1994 από το Συμβούλιο, η γραμμή της οικονομικής πολιτικής της Κοινότητας στον τομέα δημοσιονομικής πολιτικής ήταν ότι η δημοσιονομική σταθερότητα στα κράτη μέλη αποτελεί τον πλέον κατάλληλο τρόπο εξασφάλισης περιθωρίου ελιγμών στον τομέα των δημοσίων οικονομικών και προαγωγής μιας έντονης ανάπτυξης των ιδιωτικών επενδύσεων και της παραγωγικής ικανότητας στην Ευρώπη. Αυτές οι δημοσιονομικές πολιτικές συνεισφέρουν επίσης στην επίτευξη ενός συνδυασμού ισορροπημένης πολιτικής με στόχο τη σταθερότητα προς όφελος της ανάπτυξης και της απασχόλησης. Πραγματικά, η εμπειρία κατά το παρελθόν των κρατών μελών με μεγάλο χρέος έχει αποδείξει σαφώς ότι η πολύ μεγάλη αύξηση του χρέους, η οποία μοιραία ακολουθεί τα ανεξέλεγκτα ελλείμματα και την επέκταση του χρέους, εμποδίζει σημαντικά την ικανότητα διατήρησης ενός ικανοποιητικού επιπέδου των δημοσίων υπηρεσιών.

Αυτές οι προσπάθειες σταθερότητας θα πρέπει να πραγματοποιηθούν με κοινωνικά ισορροπημένο τρόπο χωρίς να επηρεάζεται η ποιότητα των κρατικών υπηρεσιών, αλλά μέσω της αύξησης της αποτελεσματικότητας και της αποδοτικότητας των δημοσίων εξόδων και της προώθησης παραγωγικών δραστηριοτήτων όπως η επένδυση σε υποδομές, η βελτίωση του ανθρώπινου κεφαλαίου και οι πολιτικές όσον αφορά την αγορά εργασίας.

Παρόλα αυτά, στο πλαίσιο αυτών των γενικών αρχών και απαιτήσεων συντονισμού των πολιτικών, όπως αυτές εκφράζονται στη συνθήκη του Άμστερνταμ, η ευθύνη για τη λήψη συγκεκριμένων δημοσιονομικών μέτρων που να αντιστοιχούν στις πολιτικές αυτές ανήκει αποκλειστικά στα κράτη μέλη σύμφωνα με τις δημοσιονομικές διαδικασίες τους και σύμφωνα με την αρχή της επικουρικότητας.
ΓΡΑΠΤΗ ΕΡΩΤΗΣΗ E-1170/98

υποβολή: Graham Watson (ELDR) προς την Επιτροπή

(29 Απριλίου 1998)

Θέμα: Τομέας της γενικής αεροπορίας

Δεδομένου ότι ο αριθμός των αεροδρομίων που εξυπηρετούν τις ανάγκες της γενικής αεροπορίας ολοένα και μειώνεται, προτίθεται η Επιτροπή να πραγματοποιήσει μελέτη σκοπιμότητας για δευτερεύοντα αεροδρόμια τα οποία θα μπορούσαν να κατασκευαστούν σε ολόκληρη την ΕΕ προκειμένου να αντιμετωπιστεί με επιτυχία η συνεχιζομένη ζήτηση και ανάπτυξη της γενικής αεροπορίας;

Κοινή απάντηση

του κ.Kinnock εξ ονόματος της Επιτροπής

στις γραπτές ερωτήσεις E-1168/98 και E-1170/98

(10 Ιουνίου 1998)

Δεν υφίσταται κοινοτική νομοθεσία σχετικά με τις εγκαταστάσεις γενικής αεροπλοΐας σε αεροδρόμια και, κατά συνέπεια, εναπόκειται στις εθνικές ή τοπικές αρχές να ενεργήσουν κατά τον τρόπο που θεωρούν κατάλληλο όσον αφορά αυτές τις εγκαταστάσεις. Η Επιτροπή είναι ευνοϊκά διατεθειμένη επί του θέματος της άσκησης πίεσης όσον αφορά τις εγκαταστάσεις γενικής αεροπλοΐας και τα αντίστοιχα αεροδρόμια και θεωρεί ότι, σύμφωνα με την αρχή της επικουρικότητας, δεν ενδείκνυται επί του παρόντος η παρέμβασή της.

Ενώ η Επιτροπή δεν προτίθεται να εκπονήσει μελέτες σκοπιμότητας σχετικά με την προσφορά δορυφορικών αεροδρομίων για την γενική αεροπλοΐα, έχει ωστόσο τακτικές επαφές με τον κλάδο της αεροπλοΐας επιχειρηματικών ταξιδιών για να εξασφαλίσει ότι ακούγεται η άποψη του κλάδου και λαμβάνονται υπόψη τα συμφέροντά του.
ΓΡΑΠΤΗ ΕΡΩΤΗΣΗ P-1171/98

υποβολή: Antonio Tajani (PPE) προς την Επιτροπή

(2 Απριλίου 1998)

Θέμα: Πώληση του κεντρικού καταστήματος της επιχείρησης γάλακτος στη Ρώμη

Θα μπορούσε η Επιτροπή να διευκρινίσει αν αληθεύει η είδηση ότι έχει κινηθεί διαδικασία λόγω παραβάσεως κατά της Ιταλίας και του Δήμου της Ρώμης σχετικά με την ιδιωτικοποίηση του εν λόγω καταστήματος;

Είναι σε θέση η Επιτροπή να διαβεβαιώσει εάν κατά την πώληση αυτού του κεντρικού καταστήματος της επιχείρησης γάλακτος τηρήθηκαν όλες οι διαδικασίες που εξασφαλίζουν τη δημοσίευση της πώλησης, την τήρηση της ευρωπαϊκής νομοθεσίας και το σεβασμό της αρχής του ελεύθερου ανταγωνισμού;

Απάντηση του κ.Fischler εξ ονόματος της Επιτροπής

(6 Μαΐου 1998)

Η Επιτροπή μπορεί να επιβεβαιώσει ότι αποφάσισε, στις 30 Μαρτίου 1998, να κινήσει τη διαδικασία κατάντιμωλία η οποία προβλέπεται στο άρθρο 93 παράγραφος 2 της συνθήκης ΕΚ όσον αφορά τις ενισχύσεις οι οποίες χορηγήθηκαν από την Ιταλία για την διαγραφή των ετησίων λειτουργικών χρεών της Centrale de Latte. Επιπλέον, και ακόμη και αν η Επιτροπή δεν αντιτίθεται στην ιδιωτικοποίηση της επιχείρησης, διατηρεί αμφιβολίες όσον αφορά τη συμβατότητα με τους κανόνες ανταγωνισμού ορισμένων ενισχύσεων οι οποίες φαίνεται να έχουν χορηγηθεί στο πλαίσιο της διαδικασίας ιδιωτικοποίησης.

Στο πλαίσιο της εν λόγω διαδικασίας, θα καλέσει την Ιταλική Κυβέρνηση να υποβάλει τις παρατηρήσεις της εντός προθεσμίας ενός μηνός από τη ημερομηνία κοινοποίησης της απόφασης. Τα υπόλοιπα κράτη μέλη και οι τρίτοι ενδιαφερόμενοι θα κληθούν επίσης να υποβάλουν τις παρατηρήσεις τους μέσω δημοσίευσης στην Επίσημη Εφημερίδα.
ΓΡΑΠΤΗ ΕΡΩΤΗΣΗ E-0803/98

υποβολή: Florus Wijsenbeek (ELDR) προς την Επιτροπή

(26 Μαρτίου 1998)

Θέμα: Ασφάλεια της κυκλοφορίας όσον αφορά τη χρήση κινητών τηλεφώνων από οδηγούς αυτοκινήτων

Έχει πληροφορηθεί η Επιτροπή τη μελέτη στην οποίαν προέβη η γερμανική υπηρεσία "Bundesanstalt Srassenwesen" του Ιουλίου 1995, σύμφωνα με την οποία τόσο η προσοχή όσο και η ικανότητα συντονισμού των κινήσεων ενός οδηγού αυτοκινήτου μειώνονται σε περίπτωση που κρατεί στο χέρι του φορητό τηλέφωνο;

Σχεδιάζει η Επιτροπή να αναλάβει πρωτοβουλίες προκειμένου να διασφαλισθεί η ασφάλεια της κυκλοφορίας, εφόσον ολοένα και περισσότερο επικρατεί η συνήθεια οι οδηγοί αυτοκινήτων, καθόν χρόνο οδηγούν το όχημά τους, να χρησιμοποοιούν το κινητό τους τηλέφωνο;

Εάν ναι, με ποιο τρόπο;

Δεν νομίζει η Επιτροπή - δεδομένου ότι η ασφάλεια της κυκλοφορίας κινδυνεύει περισσότερο όταν πρόκειται για τηλέφωνα που δεν είναι εγκατεστημένα στο όχημα και επομένως απασχολούν το ένα χέρι του οδηγού - ότι θα πρέπει να επιλεγεί μάλλον η απαγόρευση που ισχύει στην Ιταλία, όπου δηλαδή υπάρχει εξαίρεση για τα μη κινητά τηλέφωνα, παρά η τελεία απαγόρευση της χρήσης του τηλεφώνου κατά τη διάρκεια της οδήγησης (όπως στην Πορτογαλία και τη Δανία);

Απάντηση του κ.Kinnock εξ ονόματος της Επιτροπής

(28 Μαΐου 1998)

Η Επιτροπή γνωρίζει την έκθεση στην οποία αναφέρεται το Αξιότιμο Μέλος του Κοινοβουλίου, στα συμπεράσματα της οποίας αναφέρεται ότι η χρήση τηλεφώνου κατά την οδήγηση μπορεί να αποτελέσει περισπασμό και εμπερικλείει κινδύνους.

Η Επιτροπή συμμερίζεται τις γενικότερες ανησυχίες για την χρήση κινητών τηλεφώνων κατά την οδήγηση. Το ζήτημα αυτό αντιμετωπίζεται εν μέρει στην ανακοίνωση της Επιτροπής για την Τηλεματική στις Οδικές Μεταφορές(1), όπου εξετάζεται το ζήτημα του σχεδιασμού και της εγκατάστασης διεπαφών ανθρώπου-μηχανήματος (human-machine interfaces (HMI) για συστήματα ενημέρωσης και επικοινωνίας εντός του οχήματος. Συνεχίζονται εξάλλου οι εργασίες για βασισμένα στην ομιλία συστήματα επικοινωνίας, συναρτημένα με τα κινητά τηλέφωνα.

Το ζήτημα των κινητών τηλεφώνων και της ταυτόχρονης οδήγησης συζητήθηκε σε συνεδρίαση της ομάδας εμπειρογνωμόνων υψηλού επιπέδου για την οδική ασφάλεια, τον Νοέμβριο του 1997, και η Επιτροπή ζήτησε να ενημερωθεί για την άποψη κάθε κράτους μέλους για το ζήτημα αυτό.

Όταν περιέλθουν στην Επιτροπή οι απαντήσεις από όλα τα κράτη μέλη, εκείνη θα αποφασίσει για την ενδεχόμενη λήψη μέτρων σε κοινοτικό επίπεδο.

(1) COM(97)223 τελικό.
ΓΡΑΠΤΗ ΕΡΩΤΗΣΗ E-1188/98

υποβολή: Richard Corbett (PSE) προς την Επιτροπή

(29 Απριλίου 1998)

Θέμα: Μελέτη Βορειοδυτικού Περιφερειακού Σιδηροδρόμου

Έχει λάβει η Επιτροπή αντίγραφο αυτής της μελέτης; Είναι ενήμερη για το γεγονός ότι αυτή συντάχθηκε χωρίς τη γνωμοδότηση των υπεύθυνων τοπικών αρχών; Γνωρίζει επίσης ότι πολλές από αυτές θεωρούν ότι η μελέτη κατέρριψε τις τεχνικές εκτιμήσεις, καθώς και τις εκτιμήσεις σχετικα με το κόστος και τις τιμές; Αποδέχεται η Επιτροπή ότι θα ήταν λάθος να βασιστούν οποιεσδήπτε αποφάσεις σ' αυτή τη μελέτη;

Απάντηση του κ.Kinnock εξ ονόματος της Επιτροπής

(10 Ιουνίου 1998)

Η Επιτροπή μπορεί να βεβαιώσει ότι παρέλαβε αντίγραφο της μελέτης από τη Σύμπραξη Βορειοδυτικού Περιφερειακού Σιδηροδρόμου.

Η Επιτροπή δεν έχει ακόμη πληροφορηθεί τις απόψεις των τοπικών αρχών, παρότι σημείωσε ότι η διευθύνουσα επιτροπή της μελέτης απαρτιζόταν από εκπροσώπους πολλών τοπικών αρχών και περιφερειακών φορέων.

Μολονότι η μελέτη αφορά κυρίως θέματα εθνικής και τοπικής αρμοδιότητας, η Επιτροπή θα την εξετάσει προκειμένου να λάβει υπόψη οποιεσδήποτε επιπτώσεις που ενδεχομένως να έχει σε Κοινοτικό επίπεδο. Επιπλέον, θα εξετάσει με ενδιαφέρον τα σχόλια που ενδεχομένως θα υποβάλει στην Επιτροπή το Αξιότιμο Μέλος ή οι τοπικές αρχές τις οποίες αναφέρει.
ΓΡΑΠΤΗ ΕΡΩΤΗΣΗ P-1243/98

υποβολή: Bárbara Dührkop Dührkop (PSE) προς την Επιτροπή

(9 Απριλίου 1998)

Θέμα: Επιχορήγηση του χρηματοδοτικού μηχανισμού του ΕΟΧ προς τον Δήμο του Μπούργος

Η Ευρωπαϊκή Τράπεζα Επενδύσεων χορήγησε τον Δεκέμβριο του 1996 επιχορήγηση 350 εκ. πεσετών για ένα πρόγραμμα αποκατάστασης της Ζώνης του πύργου του Μπούργος. Μετά την ανατίναξή της απο τα στρατεύματα του Ναπολέοντος, δεν έχουν σωθεί στην περιοχή αυτή παρά ερείπια, λείψανα του κάστρου τα οποία προστατεύονται ως πολιτιστική κληρονομιά.

Ο σύμβουλος επι πολιτιστικών θεμάτων και υπεύθυνος για το ανωτέρω πρόγραμμα της πόλης αυτής έκανε γνωστή την πρόθεσή του να τροποποιήσει το αντικείμενο της επιχορήγησης και την χρησιμοποιήσει προκειμένου να ανεγείρει νέο πύργο επι των σημερινών ερειπίων, προβαίνοντας άμεσα στην ανοικοδόμησή του, η οποία εάν επραγματοποιείτο θα αποτελούσε βάναυση προσβολή του τοπίου και θα μετέβαλε την εικόνα του καθεδρικού ναού του Μπούργος, ο οποίος ανεκηρύχθη απο την UNESCO "πολιτιστική κληρονομιά της ανθρωπότητας".

Μπορεί να διευκρινίσει η Επιτροπή εάν είναι δυνατόν ένας οργανισμός στον οποίο παρεσχέθη επιχορήγηση απο τον χρηματοδοτικό μηχανισμό του ΕΟΧ, βάσει συμβάσεως υπογεγραμμένης απο την ΕΤΕ, μπορεί να τροποποιήσει μονομερώς το αντικείμενο της επιχορήγησης;

Ποιά είναι η άποψη της Επιτροπής σχετικά με το γεγονός ότι οικονομικοί πόροι της ΕΕ που σκοπόν έχουν την προστασία της πολιτιστικής κληρονομιάς μπορεί να χρησιμοποιηθούν ακριβώς εις βάρος των πολιτιστικών αυτών αγαθών;

Απάντηση της καςWulf-Mathies εξ ονόματος της Επιτροπής

(25 Μαΐου 1998)

Ως μέρος της συνολικής ενίσχυσης των 5,200 εκατ. πεσετών που προβλέφθηκαν τον Οκτώβριο του 1996 βάσει του χρηματοδοτικού μηχανισμού του Ευρωπαϊκού Οικονομικού Χώρου για την πολεοδομική αποκατάσταση στην Castilla y Leon, η Επιτροπή του χρηματοδοτικού μηχανισμού χορήγησε 310 εκατ. ισπανικές πεσέτες στον δήμο Burgos για ανασκαφές και στερεοποίηση των εργασιών των σχετικών με τα ερείπια του πύργου του δήμου Burgos.

Η Επιτροπή μπορεί να επιβεβαιώσει ότι ο δήμος Burgos δεν μπορεί να αλλάξει μονομερώς τον στόχο της χορήγησης και το σχέδιο και την εκτέλεση του έργου για το οποίο έχει δοθεί η χορήγηση. Η Επιτροπή μπορεί επίσης να διαβεβαιώσει το Αξιότιμο Μέλος του Κοινοβουλίου ότι η επιτροπή χρηματοδοτικού μηχανισμού έχει λάβει τα κατάλληλα μέτρα προκειμένου να διασφαλίσει την εκ του σύνεγγυς παρακολούθηση της προόδου του έργου από την Ευρωπαϊκή Τράπεζα Επενδύσεων.
ΓΡΑΠΤΗ ΕΡΩΤΗΣΗ E-1399/98

υποβολή: José Apolinário (PSE) προς την Επιτροπή

(7 Μαΐου 1998)

Θέμα: Οι ιδιαιτερότητες των άκρως απομακρυσμένων περιοχών στον τομέα της ενέργειας

Ανταποκρινόμενη στις ιδιαιτερότητες των άκρως απομακρυσμένων περιφερειών, σ' ό,τι αφορά τον τομέα της ενέργειας, η Ευρωπαϊκή Ένωση ήδη δημιούργησε ένα πρόγραμμα POSEI-Ενέργεια, στο πλαίσιο του συνόλου των κοινοτικών δράσεων για τις περιφέρειες αυτές, εκτός και ανεξαρτήτως των αντίστοιχων Κοινοτικών Πλαισίων Στήριξης. Εκτιμώντας ότι οι ιδιαιτερότητες αυτές εξακολουθούν να υφίστανται, ερωτώ την Επιτροπή ποιές είναι οι κατευθύνσεις που θα ακολουθήσει στον τομέα αυτό, ιδίως δε ποιές επιπτώσεις αυτές θα έχουν για την Περιφέρεια των Αζορών.

Απάντηση του κ.Παπουτσή εξ ονόματος της Επιτροπής

(24 Ιουνίου 1998)

Το μέτρο που αφορά την ενέργεια του προγράμματος Poseima τέθηκε σε εφαρμογή από την Επιτροπή κατά τη διάρκεια τριετούς χρονικού διαστήματος: κατέφαρμογή του μέτρου αυτού μεταφέρθηκαν χρηματοδοτικά μέσα, συνολικού ύψους 15 εκατομ. ECU, στην αυτόνομη περιφέρεια των Αζορών και διατέθηκαν σε έργα εξοικονόμησης ενέργειας και ανανεώσιμων πηγών ενέργειας. Η τελευταία ετήσια δόση κατεβλήθη το 1994.

Η Επιτροπή δεν πρότεινε την ανανέωση του μέτρου που αφορά την ενέργεια του προγράμματος Poseima για το χρονικό διάστημα 1995-1999. Αντιθέτως, εκτός του κοινοτικού πλαισίου στήριξης (ΚΠΣ) της Πορτογαλίας και της πρωτοβουλίας REGIS για τις άκρως περιφερειακές περιοχές, η Επιτροπή ενέκρινε, για το χρονικό διάστημα 1995-1999, προγράμματα τα οποία προβλέπουν μέτρα στήριξης των επενδύσεων στον τομέα της ενέργειας στις Αζόρες.

Λαμβανομένης υπόψη της μειονεκτικής κατάστασης των Αζορών, από άποψη εφοδιασμού σε συμβατικά ενεργειακά προϊόντα, αλλά επίσης των δυνατοτήτων τις οποίες προσφέρουν η εξοικονόμηση ενέργειας και ορισμένες ανανεώσιμες πηγές ενέργειας, ο ενεργειακός τομέας στις Αζόρες αναμένεται να συνεχίσει να τυγχάνει, κατά τη διάρκεια της νέας περιόδου δημοσιονομικού προγραμματισμού, χρηματοδοτικής στήριξης από τα διαρθρωτικά ταμεία.
ΓΡΑΠΤΗ ΕΡΩΤΗΣΗ E-1169/98

υποβολή: Graham Watson (ELDR) προς την Επιτροπή

(29 Απριλίου 1998)

Θέμα: Τομέας της γενικής αεροπορίας

Στο πλαίσιο της ενιαίας αγοράς, θεωρείται ιδιαίτερα συμφέρον από οικονομική άποψη για τα αστικά κέντρα να διαθέτουν δικά τους αεροδρόμια τα οποία παρέχουν υπηρεσίες στον τομέα των εμπορικών αερομεταφορών.

Σε ποιές ενέργειες προτίθεται να προβεί η Επιτροπή προκειμένου να ενθαρρύνει τη δημιουργία νέων δευτερευόντων αεροδρομίων ιδίως στο Ηνωμένο Βασίλειο όπου υπάρχουν 143 μόνο διαθέτοντα άδεια λειτουργίας αεροδρόμια σε σύγκριση με την Γαλλία η οποία διαθέτει τετραπλάσιο αριθμό αεροδρομίων;

Απάντηση του κ.Kinnock εξ ονόματος της Επιτροπής

(18 Ιουνίου 1998)

Η Επιτροπή αναγνωρίζει τις οικονομικές προοπτικές που παρέχονται από τις αερολιμενικές εγκαταστάσεις γενικής αεροπορίας (ΓΑ), συμπεριλαμβανομένης της προσβασιμότητας, της απασχόλησης και της βασικής εκπαίδευσης μελλοντικών πιλότων. Ωστόσο, οι δραστηριότητες διευκόλυνσης της ανάπτυξης των εγκαταστάσεων ΓΑ εμπίπτουν στις αρμοδιότητες των εθνικών και τοπικών αρχών, οι οποίες βρίσκονται σε καλύτερη θέση για να εκτιμήσουν τις σχετικές ανάγκες και συνέπειες.
ΓΡΑΠΤΗ ΕΡΩΤΗΣΗ E-1228/98

υποβολή: Marie-Paule Kestelijn-Sierens (ELDR) προς την Επιτροπή

(29 Απριλίου 1998)

Θέμα: Η απόσταση μεταξύ των αεροδρομίων και των γειτονικών οικισμών

1. Διαθέτει η Επιτροπή στοιχεία σχετικά με την ελάχιστη απόσταση από ένα διάδρομο προσγείωσης, που επιβάλλουν δια νόμου τα κράτη μέλη ως όρο για τη χορήγηση οικοδομικών αδειών κατασκευής αφενός και την επέκταση των αεροδρομίων αφετέρου;

2. Διαθέτει η Επιτροπή στοιχεία σχετικά με την πραγματική τήρηση της απόστασης μεταξύ κατοικουμένων ζωνών και διαδρόμων προσγείωσης των αεροδρομίων στα διάφορα κράτη μέλη;

3. Δεν προτίθεται η Επιτροπή να θεσπίσει σχετικά ευρωπαϊκούς ελάχιστους κανόνες με στόχο την καλύτερη προστασία των περιοίκων και των πολιτών εν γένει έναντι της ηχορύπανσης και των οσμών που εκλύει η κηροζίνη;

Απάντηση του Κ. Kinnock εξ ονόματος της Επιτροπής

(29 Μαΐου 1998)

1. Η Επιτροπή δεν έχει στη διάθεσή της στοιχεία σχετικά με την ελάχιστη απόσταση από τους διαδρόμους απο-προσγειώσεων, νομοθετικά επιβεβλημένης από τα Κράτη μέλη με σκοπό την έγκριση σχεδίων για την επέκταση των διαδρόμων απο-προσγειώσεων. Συστάσεις στον τομέα αυτό διατυπώνονται από τον Διεθνή Οργανισμό Πολιτικής Αεροπορίας. Οι συστάσεις αυτού του είδους δεν έχουν δεσμευτική ισχύ.

2. Η Επιτροπή δεν διαθέτει αντιπροσωπευτικά στοιχεία αναφορικά με τις αποστάσεις μεταξύ διαδρόμων απο-προσγειώσεων και κατοικημένων περιοχών, που προβλέπονται στα διάφορα Κράτη μέλη.

3. Η Επιτροπή δεν προτίθεται να καθιερώσει υποχρεωτικά ελάχιστα πρότυπα στον εν λόγω τομέα.

Ωστόσο, σκοπεύει να δημοσιεύσει Ανακοίνωση για τις Εναέριες Μεταφορές και το Περιβάλλον, κατά το τέλος του χρόνου. Στο έγγραφο αυτό θα εξετάζονται θέματα που δημιουργούνται μέσα και γύρω από τα αεροδρόμια.
ΓΡΑΠΤΗ ΕΡΩΤΗΣΗ E-1062/98

υποβολή: Glyn Ford (PSE) προς την Επιτροπή

(6 Απριλίου 1998)

Θέμα: Χρησιμοποίηση και πώληση γραφίδων και δεικτών λέϊζερ

Σκοπεύει η Επιτροπή να εξετάσει το ενδεχόμενο νομοθεσίας για την απαγόρευση της χρησιμοποίησης γραφίδων και δεικτών λέϊζερ; Υπάρχουν κανονισμοί για την απαγόρευση της πώλησης προϊόντων λέϊζερ της τάξης 3 και 4 όπως ορίζονται στην BSEN 60825 - Ι 1994;

Απάντηση της καςBonino εξ ονόματος της Επιτροπής

(25 Μαΐου 1998)

Στην περίπτωση των γραφίδων ή δεικτών λέιζερ εφαρμόζεται η οδηγία 92/59/ΕΟΚ(1) για τη γενική ασφάλεια των προϊόντων. Προς το παρόν δεν προβλέπεται καμία ειδική κοινοτική νομοθεσία. Το διατακτικό της εν λόγω οδηγίας επιβάλλει στα κράτη μέλη τη λήψη των αναγκαίων μέτρων, για να υπάρχει εγγύηση ότι μόνον ασφαλή προϊόντα κυκλοφορούν στην κοινοτική αγορά (άρθρο 2,β)). Τα κράτη μέλη είναι λοιπόν κατά πρώτο λόγο αρμόδια να ενεργήσουν απέναντι σε προϊόντα που ενέχουν κινδύνους για την υγεία και την ασφάλεια των καταναλωτών λαμβάνοντας τα αναγκαία μέτρα, συμπεριλαμβανομένης και της τυχόν απόσυρσης του προϊόντος από την αγορά.

Στο πλαίσιο του συστήματος έγκαιρης προειδοποίησης του άρθρου 8 της οδηγίας 92/59/ΕΟΚ η Επιτροπή έλαβε πρόσφατα πέντε επείγουσες κοινοποιήσεις για τα μέτρα σχετικά με τις γραφίδες ή τους δείκτες λέιζερ. Σύμφωνα με την προβλεπόμενη διαδικασία η Επιτροπή απέστειλε γρήγορα τις πληροφορίες αυτές στις αρμόδιες αρχές για την προστασία της υγείας και της ασφάλειας των καταναλωτών στα κράτη μέλη, ώστε αυτά να μπορέσουν με τη σειρά τους να λάβουν τα απαραίτητα μέτρα. Πράγματι σύμφωνα με την οδηγία αυτή η Επιτροπή δεν μπορεί να επεμβαίνει με ενέργειες κατά των προϊόντων που ενέχουν σοβαρούς και άμεσους κινδύνους παρά μόνον εάν της ζητηθεί από τα κράτη μέλη και αποκλειστικά σεβόμενη τους διάφορους όρους που προβλέπονται στα άρθρα 9 έως 11 της οδηγίας.

Σε σχέση με τα προϊόντα που ορίζει το πρότυπο BSEN 60825-1, τα κράτη μέλη που συνέταξαν τις κοινοποιήσεις, τις οποίες έλαβε η Επιτροπή, ενέκριναν ορισμένες εθνικές διατάξεις ποικίλης εμβέλειας. Η Γαλλία για παράδειγμα ανέστειλε με διάταγμα την της παραγωγή, εισαγωγή και διάθεση στην αγορά των δεικτών λέιζερ της κατηγορίας 3 ή μεγαλύτερης και ζήτησε την απόσυρσή τους. Η Γερμανία ενέκρινε παρόμοιες διατάξεις. Άλλα κράτη μέλη εξετάζουν τώρα τα μέτρα που πρόκειται να λάβουν και δεν έχουν ακόμη κοινοποιήσει τις προθέσεις τους στην Επιτροπή για το θέμα αυτό.

Καθώς πρόκειται για έναν πρόσφατο προβληματισμό, η Επιτροπή θα παρακολουθήσει από κοντά τις μελλοντικές εξελίξεις και ιδίως τα μέτρα που θα λάβουν τα κράτη μέλη στο πλαίσιο της εφαρμογής της οδηγίας για τη γενική ασφάλεια των προϊόντων, ώστε να φροντίσει να εξασφαλίσει υψηλό επίπεδο προστασίας κατά των εν λόγω προϊόντων για την Κοινότητα στο σύνολό της.

(1) ΕΕ L 228, 11.8.1992.
ΓΡΑΠΤΗ ΕΡΩΤΗΣΗ E-1137/98

υποβολή: José Apolinário (PSE) προς την Επιτροπή

(24 Απριλίου 1998)

Θέμα: Ταμείο Συνοχής/Αζόρες

Λαμβάνοντας υπόψη την ιδιαιτερότητα της περιφέρειας των Αζορών (Πορτογαλία) περιφέρειας ιδιαίτερα απομακρυσμένης και με ειδικό καθεστώς που θεσμοθετείται στη Συνθήκη για την Ευρωπαϊκή Ένωση, ζητώ από την Επιτροπή να αναφέρει ποια κοινοτική ενίσχυση έλαβε η περιφέρεια αυτή μέσω του Ταμείου Συνοχής και ποια είναι η πρόβλεψη της Επιτροπής σχετικά με τις ενισχύσεις στο πλαίσιο του συγκεκριμένου ταμείου για την οικονομική περίοδο 2000-2006.

Απάντηση της κ.Wulf-Mathies εξ ονόματος της Επιτροπής

(28 Μαΐου 1998)

Μέχρι σήμερα, οι πορτογαλικές αρχές έχουν υποβάλει μόνο ένα σχέδιο συγχρηματοδότησης από το Ταμείο Συνοχής για την περιφέρεια των Αζορών, το οποίο αφορά την επεξεργασία και τον τελικό προορισμό των απορριμμάτων των νήσων Sao Miguel, Pico καιTerceira. Προς το παρόν, η Επιτροπή εξετάζει την εν λόγω αίτηση, την οποία έλαβε στις 19 Μαρτίου 1998.

Η Επιτροπή πρότεινε την διατήρηση της χορήγησης ενισχύσεων μέσω του Ταμείου Συνοχής για την επόμενη περίοδο προγραμματισμού. Δεδομένου ότι η υποβολή στην Επιτροπή των σχεδίων για χρηματοδότηση από το Ταμείο Συνοχής εναπόκειται στα κράτη μέλη, δεν είναι δυνατόν να γίνει οποιαδήποτε πρόβλεψη όσον αφορά την μελλοντική συμμετοχή της περιφέρειας των Αζορών στο Ταμείο Συνοχής.
ΓΡΑΠΤΗ ΕΡΩΤΗΣΗ E-0811/98

υποβολή: Jens-Peter Bonde (I-EDN) προς την Επιτροπή

(26 Μαρτίου 1998)

Θέμα: Ενεργειακή πολιτική

Επιβεβαιώνει η Επιτροπή ότι η επιλογή της μορφής ενέργειας, συμπεριλαμβανομένης της εγκατάλειψης της πυρηνικής ενέργειας ή της απαγόρευσης εισαγωγής της, αποτελεί θέμα το οποίο δεν ρυθμίζεται σε επίπεδο ΕΕ;

Επιβεβαιώνει η Επιτροπή ότι δεν έχει αντιρρήσεις για την παύση λειτουργίας του πυρηνικού σταθμού Barsebäck, ο οποίος βρίσκεται σε απόσταση μόλις 20 χιλιομέτρων από την Κοπεγχάγη;

Απάντηση του κ.Παπουτσή εξ ονόματος της Επιτροπής

(4 Μαΐου 1998)

Στη Λευκή Βίβλο με τίτλο "Ενεργειακή πολιτική για την Ευρωπαϊκή Ένωση"(1), η Επιτροπή διαπιστώνει ότι οι ενεργειακές προσεγγίσεις διαφέρουν μεταξύ των κρατών μελών και ότι η κοινοτική πολιτική ενέργειας πρέπει να λαμβάνεται υπόψη (παράγραφος 80). Όσον αφορά πιο συγκεκριμένα την πυρηνική ενέργεια, η Επιτροπή διαπιστώνει επίσης "ότι ορισμένα κράτη μέλη εξαρτώνται σημαντικά από την πυρηνική ενέργεια, ενώ άλλα προτιμούν να ακολουθούν μη πυρηνική ενεργειακή πολιτική". Ωστόσο, υπενθυμίζει ότι "τα ευρωπαϊκά θεσμικά όργανα, μέσω της συνθήκης ΕΥΡΑΤΟΜ, έχουν ευθύνες, οι οποίες επιτρέπουν την ανάπτυξη πυρηνικής ενέργειας σύμφωνα με τους κανόνες και τις πολιτικές που εγκρίνονται σε διεθνές ή τοπικό επίπεδο" (παράγραφος 84).

Η Επιτροπή θεωρεί ότι επαφίεται στα κράτη μέλη να καθορίζουν την επιλογή τους όσον αφορά την πυρηνική ενέργεια. Σχετικά με την απόφαση της κυβέρνησης για το ζήτημα του κλεισίματος του σταθμού Barsebäck, η Επιτροπή σημειώνει ότι έχει κατατεθεί προσφυγή για το θέμα αυτό βάσει των κοινοτικών κανόνων ανταγωνισμού. Δεδομένου ότι η προσφυγή αυτή βρίσκεται ακόμα σε στάδιο εξέτασης, η Επιτροπή δεν είναι σε θέση να προβλέψει τα συμπεράσματα που θα προκύψουν.

(1) COM(95)682 τελικό.